**HRVATSKA TURISTIČKA ZAJEDNICA**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**POSLOVNIK O RADU**

**TURISTIČKOG VIJEĆA**

**HRVATSKE TURISTIČKE ZAJEDNICE**

**Zagreb, travanj 2012. godine**

**S A D R Ž A J**

**I. OSNOVNE ODREDBE ……………………………………………………..3**

**II. MANDAT I SASTAV TURISTIČKOG VIJEĆA …………………………3**

**III. NADLEŽNOST I ODGOVORNOST TURISTIČKOG VIJEĆA …………4**

**IV. ODLUČIVANJE U TURISTIČKOM VIJEĆU …………………………….5**

**V. PRAVA I OBVEZE ČLANOVA TURISTIČKOG VIJEĆA ………………5**

**VI. PRAVA I DUŽNOSTI PREDSJEDNIKA TURISTIČKOG VIJEĆA …….6**

**VII. SAZIVANJE SJEDNICE ……………………………………………………7**

**VIII. TIJEK SJEDNICE …………………………………………………………..8**

**IX. ZAPISNIK …………………………………………………………………9**

**X. USTROJSTVO STRUČNIH TIJELA TURISTIČKOG VIJEĆA …….10**

**XI. JAVNOST RADA I POSLOVNA TAJNA ……………………………..11**

**XII. PRIJELAZNE I ZAVRŠNE ODREDBE …………………………………11**

Na osnovu članka 23. toč. 16. Statuta Hrvatske turističke zajednice (u daljnjem tekstu: Statut), a u svezi članka 65. Statuta, Turističko vijeće Hrvatske turističke zajednice (u daljnjem tekstu: Turističko vijeće) na 1. sjednici održanoj dana 3. travnja 2012. godine, donosi

**POSLOVNIK**

**O RADU TURISTIČKOG VIJEĆA**

**HRVATSKE TURISTIČKE ZAJEDNICE**

**I. OSNOVNE ODREDBE**

**Članak 1.**

Poslovnikom o radu Turističkog vijeća određuje se način rada i odlučivanja Turističkog vijeća, prava i dužnosti Predsjednika i članova Turističkog vijeća, sazivanje sjednica, tijek sjednica, ustrojstvo pomoćnih tijela Turističkog vijeća, javnost sjednica, te druga pitanja bitna za rad i funkcioniranje Turističkog vijeća u skladu s odredbama Statuta i Zakona o turističkim zajednicama i promicanju hrvatskog turizma (u daljnjem tekstu: Zakon).

**Članak 2.**

Odredbe ovog Poslovnika u pogledu načina rada primjenjuju se i na rad stalnih i povremenih stručnih tijela osnovanih od strane Turističkog vijeća.

Članovi Turističkog vijeća kao i ostali koji sudjeluju u radu Turističkog vijeća i tijela koje je ono imenovalo dužni su se pridržavati odredaba ovog Poslovnika.

**II. MANDAT I SASTAV TURISTIČKOG VIJEĆA**

**Članak 3.**

Mandat članova Turističkog vijeća je 4 godine.

Mandat člana Turističkog vijeća može prestati i prije isteka vremena na koje je izabran, i to:

* članu kojeg je birao Sabor Hrvatske turističke zajednice (u daljnjem tekstu: Sabor), ako ga razriješi Sabor,
* članu koji je delegiran, ako ga opozove Hrvatska gospodarska komora ili Hrvatska obrtnička komora,
* ako član podnese ostavku.

Člana Turističkog vijeća iz stavka 2. alineje 1. ovoga članka Sabor može razriješiti ako ne obavlja svoje dužnosti sukladno odredbama Zakona i Statuta te ako ne provodi odluke Sabora i Turističkog vijeća.

U slučaju iz stavka 2. ovoga članka, nadležno tijelo (Sabor, Hrvatska gospodarska komora ili Hrvatska obrtnička komora) bira odnosno delegira novog člana Turističkog vijeća na vrijeme do isteka mandata na koji je izabran odnosno delegiran prethodnik.

**Članak 4.**

Turističko vijeće sastoji se od Predsjednika i 12 članova.

Deset članova bira Sabor Hrvatske turističke zajednice iz redova članova Hrvatske turističke zajednice, a po jednog člana delegiraju Hrvatska gospodarska komora i Hrvatska obrtnička komora iz redova svojih članova.

**Članak 5.**

Dužnost Predsjednika Turističkog vijeća obnaša predsjednik Hrvatske turističke zajednice.

**III. NADLEŽNOST I ODGOVORNOST TURISTIČKOG VIJEĆA**

**Članak 6.**

Turističko vijeće je izvršno tijelo Sabora.

Djelokrug poslova Turističkog vijeća Hrvatske turističke zajednice je:

1. provođenje odluka i zaključaka Sabora Hrvatske turističke zajednice,
2. predlaganje Saboru godišnjeg programa rada i financijskog plana, te godišnjeg financijskog izvješća Hrvatske turističke zajednice i godišnjeg programa rada i financijskog plana, te godišnjeg financijskog izvješća predstavništava i ispostava u inozemstvu,
3. podnošenje Saboru Hrvatske turističke zajednice izvješća o svom radu najmanje jednom godišnje,
4. upravljanje imovinom Hrvatske turističke zajednice sukladno Zakonu i ovom Statutu te sukladno programu rada i financijskom planu,
5. donošenje godišnjeg plana nadzora nad radom turističkih zajednica, te predstavništava i ispostava u inozemstvu,
6. donošenje općih akata Glavnog ureda Hrvatske turističke zajednice,
7. imenovanje direktora Glavnog ureda na temelju javnog natječaja i razrješenje direktora Glavnog ureda sukladno odredbi članka 43. Statuta,
8. razmatranje izvješća direktora Glavnog ureda o ostvarenju Programa rada Hrvatske turističke zajednice, uz obvezno donošenje odluke o prihvaćanju ili neprihvaćanju tog izvješća,
9. razmatranje izvješća direktora predstavništava i voditelja ispostave u inozemstvu o ostvarenju Programa rada predstavništava ili ispostave, uz obvezno donošenje odluke o prihvaćanju ili neprihvaćanju tog izvješća,
10. utvrđivanje granica ovlasti za zastupanje Hrvatske turističke zajednice i raspolaganje financijskim sredstvima Hrvatske turističke zajednice,
11. davanje ovlaštenja za zastupanje Hrvatske turističke zajednice u slučaju spriječenosti direktora,
12. biranje direktora u predstavništvima i voditelja u ispostavama u inozemstvu na temelju javnog natječaja, uz prethodnu suglasnost ministra nadležnog za poslove turizma i razrješenje direktora predstavništava i voditelja ispostava u inozemstvu sukladno odredbi članka 51. Statuta,
13. donošenje odluka o poslovima i zadaćama predstavništava i ispostava u inozemstvu;
14. delegiranje jednog člana u Nadzorni odbor turističkih zajednica županija i Turističku zajednicu Grada Zagreba,
15. utvrđivanje godišnjeg plana provođenja nadzora i donošenje pravilnika o načinu i sadržaju provođenja nadzora;
16. donošenje Poslovnika o svom radu,
17. obavljanje i drugih poslova utvrđenih Zakonom i Statutom Hrvatske turističke zajednice,
18. obavljanje i drugih poslova koje mu povjeri Sabor Hrvatske turističke zajednice.

**Članak 7.**

Turističko vijeće za svoj rad odgovorno je Saboru.

**IV. ODLUČIVANJE U TURISTIČKOM VIJEĆU**

**Članak 8.**

Turističko vijeće može pravovaljano odlučivati ako je na sjednici nazočno više od polovice ukupnog broja članova Turističkog vijeća.

Turističko vijeće donosi odluke većinom glasova nazočnih članova.

Turističko vijeće donosi odluke javnim glasovanjem.

Svaki član Turističkog vijeća ima jedan glas.

**V. PRAVA I OBVEZE ČLANOVA TURISTIČKOG VIJEĆA**

**Članak 9.**

Svaki član Turističkog vijeća ima pravo:

1. biti izviješten o poslovanju,
2. zahtijevati i dobiti izvješća, analize i druge materijale koji su mu potrebni za njegov rad,
3. zahtijevati da se sazove sjednica Turističkog vijeća kada to zatraži najmanje 1/3 članova, te uz uvjete određene ovim Poslovnikom,
4. predlagati da se pojedina pitanja unesu u dnevni red sjednice Turističkog vijeća,
5. sudjelovati u raspravi i odlučivanju na sjednicama Turističkog vijeća,
6. druga prava određena ovim Poslovnikom, Statutom i Zakonom,
7. postavljati pitanja u svezi s provođenjem odluka, zaključaka i drugih akata Sabora i Turističkog vijeća,
8. podnositi prijedloge i postavljati pitanja u svezi rada Glavnog ureda te predstavništava i ispostava.

**Članak 10.**

Član Turističkog vijeća dužan je redovito biti nazočan sjednicama Turističkog vijeća, te savjesno obavljati svoju dužnost.

**VI. PRAVA I DUŽNOSTI PREDSJEDNIKA TURISTIČKOG VIJEĆA**

**Članak 11.**

Predsjednik Turističkog vijeća je predsjednik Hrvatske turističke zajednice (u daljnjem tekstu: Predsjednik).

Tu dužnost obnaša ministar nadležan za poslove turizma. Predsjednik Hrvatske turističke zajednice saziva i predsjeda sjednicama Turističkog vijeća. U slučaju spriječenosti ili odsutnosti Predsjednika Hrvatske turističke zajednice Turističkim vijećem predsjedava zamjenik ministra ili druga osoba koju odredi Predsjednik Hrvatske turističke zajednice i koja odgovara Predsjedniku Hrvatske turističke zajednice.

**Članak 12.**

Predsjednik Turističkog vijeća:

* saziva i predsjedava sjednicom Turističkog vijeća
* otvara sjednicu Turističkog vijeća, te utvrđuje potreban broj nazočnih članova Turističkog vijeća radi pravovaljanog odlučivanja
* predlaže dnevni red sjednice i vodi brigu da se sjednica odvija po prihvaćenom dnevnom redu
* vodi brigu o održavanju reda na sjednici
* može udaljiti sa sjednice svaku osobu koja narušava red na sjednici
* vodi brigu o prijedlozima podnesenim u tijeku sjednice
* utvrđuje formulaciju prijedloga i stavlja ga na glasovanje
* utvrđuje i objavljuje rezultat glasovanja
* brine se da se u radu sjednice poštuju odredbe Zakona i općih akata
* potpisuje akte koji se donose na sjednici
* vodi brigu o izvršavanju odluka Turističkog vijeća.

**VII. SAZIVANJE SJEDNICE**

**Članak 13.**

Turističko vijeće radi i odlučuje na sjednicama koje se sazivaju po potrebi, a najmanje jednom u tri mjeseca i kada to zatraži najmanje 1/3 članova Turističkog vijeća.

**Članak 14.**

Ako Predsjednik ne sazove sjednicu na traženje 1/3 članova Turističkog vijeća, sjednicu će sazvati najstariji član iz reda članova koji su zatražili sazivanje Turističkog vijeća.

**Članak 15.**

Poziv na sjednicu Turističkog vijeća mora biti upućen najkasnije 8 dana prije dana određenog za održavanje sjednice.

**Članak 16.**

Poziv na sjednicu treba sadržavati oznaku rednog broja sjednice računajući od konstituiranja Turističkog vijeća, mjesto i vrijeme održavanja sjednice, te predloženi dnevni red.

Uz poziv za sjednicu prilaže se zapisnik prethodne sjednice i materijali za pojedine točke predloženog dnevnog reda.

Poziv i materijali za sjednicu upućuju se članovima Turističkog vijeća preporučenom pošiljkom ili na drugi siguran način, uz potvrdu primitka.

**Članak 17.**

Ako je član Turističkog vijeća spriječen prisustvovati zakazanoj sjednici, dužan je svoj izostanak opravdati.

**Članak 18.**

Sjednice Turističkog vijeća zajedno s Predsjednikom, priprema direktor Glavnog ureda.

Sjednici su obvezno nazočni direktor Glavnog ureda i pomoćnici direktora, osim ako Vijeće za pojedinu sjednicu ne odluči drugačije. U slučaju spriječenosti, o tome su dužni izvijestiti predsjednika Turističkog vijeća.

Sjednici mogu biti nazočni predstavnici stručnih službi Ministarstva turizma i Glavnog ureda, osobe čija je nazočnost potrebna radi davanja obrazloženja u svezi s pojedinim točkama dnevnog reda, te druge osobe koje u pripremi sjednice odredi predsjednik Turističkog vijeća.

**VIII. TIJEK SJEDNICE**

**Članak 19.**

Sjednicu Turističkog vijeća otvara Predsjednik i utvrđuje je li sjednici nazočan potreban broj članova Turističkog vijeća.

**Članak 20.**

Prije utvrđivanja dnevnog reda, Predsjednik daje kratke upute i obavijesti u svezi s radom Turističkog vijeća.

**Članak 21.**

Predsjednik podnosi članovima Turističkog vijeća prijedlog dnevnog reda na razmatranje.

Svaki član Turističkog vijeća ima pravo predložiti da se predloženi dnevni red izmjeni ili dopuni.

Odluku o utvrđivanju dnevnog reda donose članovi Turističkog vijeća većinom glasova nazočnih članova Turističkog vijeća.

Nakon utvrđivanja dnevnog reda prelazi se na raspravu i odlučivanje o pojedinim točkama dnevnog reda i to redom kojim su utvrđene u prihvaćenom dnevnom redu.

**Članak 22.**

Prije rasprave o pojedinim točkama dnevnog reda, predlagač materijala podnosi izvješće, nakon čega predsjednik otvara raspravu.

Ukoliko se u tijeku rasprave utvrdi da je prijedlog nepotpun, Turističko vijeće može odlučiti da se rasprava prekine o tom prijedlogu i prijedlog nadopuni, te da se rasprava o njemu vodi na jednoj od idućih sjednica.

Ukoliko je pitanje o kojem se rasprava vodi dovoljno razjašnjeno da se može donijeti oduka, predsjednik zaključuje raspravu.

**Članak 23.**

Ako za rješavanje pojedinog pitanja na dnevnom redu ima više prijedloga, predsjednik daje na glasovanje pojedine prijedloge onim redom kako su podneseni.

**Članak 24.**

Predsjednik formulira prijedlog i daje ga na glasovanje.

Po završenom glasovanju Predsjednik utvrđuje i objavljuje rezultate glasovanja.

Na osnovu rezultata glasovanja, predsjednik objavljuje da je prijedlog o kojem se glasovalo prihvaćen ili odbijen.

Prihvaćen je prijedlog za kojeg je glasovala većina od nazočnih članova Turističkog vijeća.

**Članak 25.**

O održavanju reda na sjednici brine se Predsjednik.

Na sjednici Turističkog vijeća nitko ne može govoriti dok od Predsjednika ne zatraži i dobije riječ.

Osobe nazočne sjednici Turističkog vijeća dužne su se pridržavati naloga Predsjednika koji se odnose na poslovni red.

Osobu koja ne poštuje poslovni red, Predsjednik će opomenuti.

Osobu koja opetovano narušava poslovni red, Predsjednik će ponovo opomenuti, a opomena će se unijeti u zapisnik.

**Članak 26.**

Ako Predsjednik Turističkog vijeća tijekom vođenja sjednice bude spriječen za daljnje vođenje, sjednicu može nastaviti voditi zamjenik ministra ili druga osoba koju odredi Predsjednik Turističkog vijeća i koja odgovara Predsjedniku Turističkog vijeća.

Osoba iz stavka 1. ovog članka, izvijestit će, pisano ili usmeno, Predsjednika Turističkog vijeća o tijeku dijela sjednice kojoj nije bio nazočan u najkraćem mogućem roku.

**IX. ZAPISNIK**

**Članak 27.**

O radu na sjednici Turističkog vijeća vodi se zapisnik.

Zapisnik mora sadržavati osnovne podatke o radu sjednice, a osobito:

* redni broj sjednice
* datum i mjesto gdje se održava sjednica
* vrijeme početka sjednice
* imena, prezimena i broj nazočnih i izočnih članova Turističkog vijeća kao i ime i prezime predsjednika odnosno osobe koja predsjedava sjednicom i imena i prezimena drugih osoba koje su nazočne sjednici
* utvrđenje kvoruma
* odluka o usvajanju zapisnika s prethodne sjednice
* predložen i usvojen dnevni red
* imena i prezimena izvjestitelja o pojedinim pitanjima i kratkim sadržajem izvještaja, odnosno pitanja o kojima se raspravlja
* rezultate glasovanja o pojedinim pitanjima
* zaključke, odnosno odluke donesene o pojedinim pitanjima
* naznaku vremena kada je sjednica završena odnosno prekinuta
* u slučaju prekida, naznaku kada je sjednica ponovno nastavljena
* druga bitna događanja sa sjednice.

Zapisnik vodi osoba koju odredi direktor Glavnog ureda.

Zapisnik potpisuju Predsjednik i zapisničar.

**Članak 28.**

Zapisnik prethodne sjednice dostavlja se članovima Turističkog vijeća uz materijale za iduću sjednicu ili ranije.

Iduća sjednica započinje prihvaćanjem zapisnika prethodne sjednice.

Svaki član Turističkog vijeća ima pravo zatražiti da se zapisnik s prethodne sjednice ispravi ili dopuni. Odluku o tome donosi Turističko vijeće većinom glasova nazočnih članova.

**Članak 29.**

Zapisnici Turističkog vijeća čuvaju se pod ključem.

**X. USTROJSTVO STRUČNIH TIJELA TURISTIČKOG VIJEĆA**

**Članak 30.**

Za izvršenje stalnih i povremenih zadaća Hrvatske turističke zajednice, Turističko vijeće može osnivati stalna i povremena stručna tijela, te koristiti usluge znanstvenih i stručnih, pravnih i fizičkih osoba.

Aktom o osnivanju tijela iz stavka 1. ovog članka određuje se njihov stav, djelokrug i druga pitanja u svezi njihova rada.

Tijela iz stavka 1. ovog članka nemaju pravo odlučivanja.

**XI. JAVNOST RADA I POSLOVNA TAJNA**

**Članak 31.**

Javnost rada Turističkog vijeća osigurava se i ostvaruje dostavom članovima pisanih materijala, putem sjednica, objavom na oglasnoj ploči, kao i po potrebi pozivanjem na sjednice predstavnika sredstava javnog priopćavanja, konferencijama za tisak, te izdavanjem Glasila Hrvatske turističke zajednice.

**Članak 32.**

Članovi Turističkog vijeća dužni su kao poslovnu tajnu čuvati sve podatke koji čine poslovnu tajnu, a koji im postanu dostupnima tijekom i u svezi obavljanja njihove funkcije. Osobe koje su po pozivu nazočne sjednicama Turističkog vijeća ili njegovih komisija, imaju se izričito obvezati na čuvanje tajne.

Poslovnom tajnom u smislu odredbe stavka 1. ovog članka smatraju se svi oni podaci koje je takvima označila osoba koja ih priopćava i kod kojih se, uz primjenu pozornosti dobrog gospodarstvenika ne može isključiti opasnost da bi njihovom objavom bili ugroženi interesi Hrvatske turističke zajednice. Poslovnom tajnom u smislu odredbe stavka 1. ovog članka smatra se i svaka činjenica koja je u izravnoj ili neizravnoj vezi s poslovanjem Hrvatske turističke zajednice, a inače je poznata samo ograničenom broju osoba i za koju bi se pozornošću dobrog gospodarstvenika imalo zaključiti da je njeno držanje u tajnosti potrebno ili korisno za Hrvatsku turističku zajednicu.

Službene izjave o odlukama donesenim na sjednici Turističkog vijeća daje Predsjednik i/ili direktor Glavnog ureda.

**Članak 33.**

Predsjednik Hrvatske turističke zajednice i direktor Glavnog ureda će donijeti odluke u kojima će utvrditi koji se podaci i isprave smatraju poslovnom tajnom, kojim osobama ti podaci mogu biti dostupni, te koje su osobe ovlaštene da barataju tim podacima.

**XII. PRIJELAZNE I ZAVRŠNE ODREDBE**

**Članak 34.**

Ovaj Poslovnik donosi Turističko vijeće većinom glasova ukupnog broja članova.

Izmjene i dopune Poslovnika donose se na isti način kao i Poslovnik.

Za tumačenje odredbi ovog Poslovnika nadležno je Turističko vijeće.

**Članak 35.**

Ovaj poslovnik stupa na snagu i primjenjuje se danom donošenja na sjednici Turističkog vijeća.

Onaj tekst, koji je valjano usvojen na sjednici Turističkog vijeća i koji je potpisao Predsjednik, smatra se izvornikom Poslovnika.

**Predsjednik**

**Turističkog vijeća**

**Veljko Ostojić**